b"\n_START_ARTICLE_\nAlexandru C. Cuza\n_START_SECTION_\nVia\xc8\x9ba\n_START_PARAGRAPH_\nStudiile primare le-a f\xc4\x83cut \xc3\xaen pensionul lui Anton Frey, distins pedagog german din Ia\xc8\x99i (1867\xe2\x80\x931871). \xc3\x8entre 1871 \xc8\x99i 1877 \xc3\xae\xc8\x99i face studiile secundare la Dresda, Germania, dup\xc4\x83 care pleac\xc4\x83 la Paris, \xc8\x99i studiaz\xc4\x83 la Sorbona, unde \xc3\xae\xc8\x99i ia bacalaureatul \xc3\xaen litere (1878\xe2\x80\x931881). \xc3\x8entre 1882\xe2\x80\x931886 studiaz\xc4\x83 la Paris, Berlin \xc8\x99i Bruxelles, ob\xc8\x9bin\xc3\xa2nd doctorate \xc3\xaen \xc8\x99tiin\xc8\x9bele politice \xc8\x99i economice (1882) \xc8\x99i, respectiv, \xc3\xaen drept (1886)._NEWLINE_\xc3\x8entors \xc3\xaen \xc8\x9bar\xc4\x83, intr\xc4\x83 \xc3\xaen cercul socialist al revistei Contemporanul din Ia\xc8\x99i, al\xc4\x83turi de Constantin Mille \xc8\x99i Vasile G. Mor\xc8\x9bun. Intr\xc4\x83 apoi \xc3\xaen cercul societ\xc4\x83\xc8\x9bii Junimea, colaboreaz\xc4\x83 la revista ei, Convorbiri literare \xc8\x99i este ales (1890\xe2\x80\x931891), ca junimist, ajutor de primar al Ia\xc8\x99ului._NEWLINE_Colaboreaz\xc4\x83 la ziarul junimist Era nou\xc4\x83 \xc8\x99i \xc3\xaen perioada 1892\xe2\x80\x931895 este ales pentru prima data deputat de Ia\xc8\x99i, sus\xc8\x9bin\xc3\xa2nd na\xc8\x9bionalizarea \xc8\x99colilor. Trece la conservatori \xc8\x99i este ales iar deputat, dar se retrage pentru a \xc3\xaencepe o mi\xc8\x99care antisemit\xc4\x83._NEWLINE_Se une\xc8\x99te cu Alexandru D. Xenopol \xc8\x99i \xc3\xaenfiin\xc8\x9beaz\xc4\x83 \xc3\xaen 1897 \xc3\xaempreun\xc4\x83 Liga contra alcoolismului \xc8\x99i publica\xc8\x9bia Biblioteca Ligii contra alcoolismului._NEWLINE_Constantin Argetoianu caracteriza astfel personalitatea lui A.C. Cuza: Na\xc8\x9bionalist \xc3\xaenfocat, xenofob ireductibil, nu putea discuta dec\xc3\xa2t pe fran\xc8\x9buze\xc8\x99te \xc8\x99i cum te prindea: \xc2\xabMais mon cher, c'est pas possible...\xc2\xa0\xc2\xbb Rom\xc3\xa2neasca era pentru tribun\xc4\x83, \xc3\xaen cabinetul s\xc4\x83u de lucru domnea fran\xc8\x9buzeasca, pe care o ducea cu d\xc3\xa2nsul, oriunde mergea. \xc3\x8en public m\xc3\xa2nca c\xc3\xa2te un jidan la fiecare sfert de ceas, \xc3\xaen particular n-ar fi fost \xc3\xaen stare s\xc4\x83 vorbeasc\xc4\x83 unui ovrei f\xc4\x83r\xc4\x83 cea mai des\xc4\x83v\xc3\xa2r\xc8\x99it\xc4\x83 polite\xc8\x9be.\n_START_SECTION_\nActivitate politic\xc4\x83\n_START_PARAGRAPH_\nLa 27 ianuarie 1901 devine profesor universitar. Se asociaz\xc4\x83 cu Nicolae Iorga \xc8\x99i \xc3\xaencepe (1906) s\xc4\x83 colaboreze la ziarul acestuia Neamul rom\xc3\xa2nesc. \xc3\x8empreun\xc4\x83 cu Iorga \xc3\xaenfiin\xc8\x9beaz\xc4\x83 (\xc3\xaen 1910) Partidul Na\xc8\x9bionalist-Democrat. \xc3\x8en 1912 lanseaz\xc4\x83 la Ia\xc8\x99i ziarul Unirea care apar\xc8\x9binea noului partid._NEWLINE_\xc3\x8en 1914 pledeaz\xc4\x83 \xc3\xaen parlament pentru \xc3\xaempropriet\xc4\x83rirea general\xc4\x83 a \xc8\x9b\xc4\x83r\xc4\x83nimii \xc8\x99i pentru votul universal._NEWLINE_Se desparte de Iorga \xc8\x99i apoi \xc3\xaenfiin\xc8\x9beaz\xc4\x83, \xc3\xaempreun\xc4\x83 cu doctorul Nicolae Paulescu, Uniunea Na\xc8\x9bional Cre\xc8\x99tin\xc4\x83, \xc3\xaen 1922, public\xc3\xa2nd totodat\xc4\x83 revista Ap\xc4\x83rarea Na\xc8\x9bional\xc4\x83, av\xc3\xa2nd svastica drept simbol. \xc3\x8en 1895, \xc3\xaempreun\xc4\x83 cu Iorga, fusese ini\xc8\x9biatorul unei organiza\xc8\x9bii numite Alian\xc8\x9ba Antisemit\xc4\x83 Universal\xc4\x83._NEWLINE_La 4 martie 1923 \xc3\xaenfiin\xc8\x9beaz\xc4\x83 Liga Ap\xc4\x83r\xc4\x83rii Na\xc8\x9bional Cre\xc8\x99tine, iar la 14 iulie 1935 fuzioneaz\xc4\x83 cu Partidul Na\xc8\x9bional Agrar, al lui Octavian Goga, form\xc3\xa2nd Partidul Na\xc8\x9bional Cre\xc8\x99tin._NEWLINE_\xe2\x80\x9eCel mai important lucru \xc8\x9bine de faptul c\xc4\x83 oric\xc3\xaet de antisemit, na\xc8\x9bionalist, nepl\xc4\x83cut xenofob ar fi fost omul Cuza, personajul politic Cuza prefer\xc4\x83 \xc8\x99i urmeaz\xc4\x83 cu consecven\xc8\x9b\xc4\x83 o linie radical de dreapta, mai apropiat\xc4\x83 de autoritarism dec\xc3\xaet de revolu\xc8\x9bionarismul fascist al G\xc4\x83rzii de Fier. Diferen\xc8\x9ba major\xc4\x83 dintre cele dou\xc4\x83 forma\xc8\x9biuni, dintre Codreanu \xc8\x99i Cuza, \xc8\x9bine de faptul c\xc4\x83 Cuza nu a ie\xc8\x99it niciodat\xc4\x83 din cadrele politice existente \xc3\xaen Rom\xc3\xa2nia interbelic\xc4\x83. El a mers \xc3\xaentotdeauna pe calea luptei parlamentare, a preferat \xc3\xaentotdeauna s\xc4\x83 se raporteze la cadrul legislativ, nu a acceptat niciodat\xc4\x83 ac\xc8\x9biunea violent\xc4\x83 \xc3\xaen strad\xc4\x83. Sigur c\xc4\x83 au existat forma\xc8\x9biunile paramilitare ale l\xc4\x83ncierilor care nu au fost create de Cuza, ci de c\xc4\x83tre al\xc8\x9bi membri LANC \xc8\x99i care nu fac altceva dec\xc3\xaet s\xc4\x83 ofere o for\xc8\x9b\xc4\x83 de sprijin \xc3\xaen campaniile electorale \xc3\xaempotriva forma\xc8\x9biunilor paramilitare ale G\xc4\x83rzii de Fier. Cuza a fost adeptul unei linii politice mai cur\xc3\xaend tradi\xc8\x9bionaliste dec\xc3\xaet a uneia de tip revolu\xc8\x9bionar. \xc3\x8ei repugna filosofia faptei, a actului politic \xc3\xaendeplinit \xc3\xaen strad\xc4\x83 prin violen\xc8\x9b\xc4\x83 \xc8\x99i participarea maselor. \xc3\x8en al doilea r\xc3\xaend, Cuza merge strict pe ideea antisemit\xc4\x83, \xc3\xaen timp ce aceasta la Gard\xc4\x83 reprezint\xc4\x83 numai unul dintre elemente \xc8\x99i nu neaparat cel mai important dac\xc4\x83 ne g\xc3\xaendim la \xc3\xaentreaga conducere a G\xc4\x83rzii, nu numai la Codreanu sau Mo\xc8\x9ba.\xe2\x80\x9d_NEWLINE_\xe2\x80\x94 Mihai Chioveanu, 2007_NEWLINE_La 23 februarie 1945, guvernul rom\xc3\xa2n a anun\xc8\x9bat c\xc4\x83 a fost anulat titlul de profesor onorific al lui Alexandru Cuza; la data de 6 aprilie 1945 Alexandru Cuza a fost arestat la Sibiu."